hu hu hu hu hu hu hu hu hu hu hu hu hu hu hu hu hu fr de hu hu hu hu hu ca hu hu hu hu hu hu hu hu hu hu hu de hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu sk hu hu hu hu hu hu hu hu hu hu hu hu hu hu hu hu hu hu hu hu hu hu hu hu de hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu
Kossuth tér (Pécs) – Wikipédia
A Wikipédiából, a szabad enciklopédiából
Ez a közzétett változat, ellenőrizve: 2020. június 16.
Ugrás a navigációhoz Ugrás a kereséshez
Kossuth Lajos szobra a róla elnevezett téren
A Wikimédia Commons tartalmaz Kossuth tér témájú médiaállományokat.
A Kossuth tér Pécs történelmi belvárosának déli részén elhelyezkedő tér, melyet nyugaton az Irgalmasok utcája, északon az Irgalmas Kórház és a okmányirodát magában foglaló tömb, keleten a Fürdő utca, délen pedig a Konzum Áruház és Irodaház határol.
Eredetileg utca volt. Első ismert neve 1722-ben Sauwinkhl utca volt (amely, a mai Tímár utcát is magába foglalta).[1] 1804-ben már Pauliner Gasse (Pauliner utca) volt a neve, és a mai Tímár utcán kívül a Lyceum utcát is magában foglalta.[1]
A szabályos téglalap alakú teret tervezőasztal mellett alakították ki mesterségesen 1864-ben, A tér nagy részét, 1600 négyszögölt a város az irgalmasok rendházának kertjéből vásárolta.[1] Neve egy évig Új tér, majd 1949-ig Majláth tér volt.[1] Északi oldalán földszintes üzletsor ("irgalmas bazár") állt, keleti oldalán 1869-re felépült a zsinagóga. 1891-ben lebontották a bazárt, és felépítették a ma is álló kétemeletes eklektikus épületegyüttest.
A déli oldalt sokáig meghatározta Hochrein József 1866-ban emelt emeltes háza.[1] Az Irgalmasok utcájának sarkán állt a Vadászkürt Kávéház és Szálló épülete. Az 1970-es évek elején lebontották a déli házakat, és 1976-ban átadták a Konzum Áruház és Irodaház épületegyüttesét.[1]
A téren az 1890-es években az északi oldal rendezésekor fásítást hajtottak végre. 1908. május 10-én a tér nyugati oldalán felavatták Horvay János másfélszeres életnagyságú Kossuth Lajost ábrázoló szobrát.[1] A bronzszobor 4 méter magas szecessziós stílusú haraszti mészkő talapzaton áll, avatásakor jelen volt Kossuth Ferenc is. A szobor körüli kovácsoltvas kerítést Piskur József pécsi lakatosmester készítette. 1947-ben keresztelték át a teret is Kossuth Lajosról.[1]
A téren előbb távolsági, majd 1962. november 16-án helyi járatú autóbusz-végállomás létesült, mely egészen 1986-ig üzemelt (1968-69 között pincebeszakadások miatt az átépítés idejére szünetelt a forgalom), és a Széchenyi téri buszvégállomás megszűnése után majdnem az összes mecseki járat innen indult, amíg át nem helyezték őket a Főpályaudvarra. 1986 után az autóbuszok helyét a gépkocsik vették át, a 2008 januári építési munkák kezdetéig gépkocsi-parkolóként üzemelt a tér középső és keleti része.
1999. október 5-én a tér keleti részén, az okmányiroda előtt felavatták Batthyány Lajos mellszobrát, Palotás József alkotását. A szobrot az Aradi Vértanúk Szobrai Alapítvány állíttatta, azonban nem a többi aradi vértanú szobra mellé, hanem a térre. A terv az volt, hogy a Kossuth téren felállítják a Batthyány-kormány tagjainak mellszobrait, ehhez azonban elengedhetetlen volt, hogy a parkoló megszűnjön.
2008-ban két évig ismét építési terület volt a Kossuth tér: a teljes területen kétszintes mélygarázst építettek. 2008. február 1-jén kezdődtek el a kétszintes, 270 autót befogadni képes mélygarázs munkálatai a Kossuth téren. A tér 2010. május 14-én került átadásra. Pécs önkormányzatának célja a belváros parkolási helyzetének javítása volt.[2] Római kori falakat és sírokat is találtak az építkezés során a tér alatt, mely az építkezést hátráltatta.[3] Az egyik legérdekesebb lelet egy freskótöredék, amelyen Priaposz, a szexualitás istene, vagy talán Fortuna, a szerencse istennője látható. Ezen kívül említésre méltó még egy oltárkő, egy sast formázó épület oromzatdísz és néhány hagymafejes fibula.[4] Feltártak egy török kori pincét is a régészek. Az ásatási munkálatokat figyelő ásatási bizottság kötelezte a kivitelezőt arra, hogy nemcsak meg kell őriznie, hanem bemutathatóvá is kell tennie a pincét.[5] A pincét az építés során 4-5 köbméternyi beton öntötte el.
A 2010-es átadáskor a tér a korábbiakhoz képest számos változáson esett át. Új helyre, az okmányiroda épülete elé került, dél felé nézve a Kossuth-szobor; a korábban a parkolóban elvesző, 1999-ben felállított, Palotás József által készített Batthyány Lajos-szobor keletebbre került. A Kossuth-szobor átadása után nyugati oldalán felavatták Széchenyi István bronz mellszobrát, az 1999-es terveknek megfelelően, 2013 októberében, születésének 210. évfordulóján pedig felavatták Deák Ferenc mellszobrát is (utóbbi kettő Trischler Ferenc alkotása). A Batthyány-kormány további 5 miniszterének szoborállítása jelenleg bizonytalan.
2019 nyarán a PécsiKe kerékpármegosztó rendszer dokkolóállomást létesített itt.
A Majláth tér 1908-ban
A Kossuth tér 2005-ben
A Kossuth tér 2010-ben, átadás előtt
Bezerédy Győző, Pécs, 1983 ISBN 963 243 517 6
↑ a b c d e f g h Pécs lexikon  I. (A–M). Főszerk. Romváry Ferenc. Pécs: Pécs Lexikon Kulturális Nonprofit Kft. 2010. 421. o. ISBN 978-963-06-7919-0
↑ www.bama.hu Építik a mélygarázst a Kossuth téren, olvasva: 2009. június 23.
↑ www.bama.hu Római kori falak, sírok a Kossuth tér alatt, olvasva: 2009. június 23.
↑ www.bama.hu Szexistennő a pécsi Kossuth téren, olvasva: 2009. június 23.
↑ www.bama.hu Török kori pince a Kossuth téren, olvasva: 2009. június 23.
Nézd meg a Pécs címszót a Wikiszótárban!
A Kossuth tér átalakulása Pécs 1890-2010
A Kossuth tér arcai - 1955-től napjainkig
Kutatások Pécs belvárosában 2. - A Kossuth tér középkori és hódoltság kori leletei
Kossuth Lajos szobra a www.pecs.hu oldalon
Batthyány Lajos szobra a www.pecs.hu oldalon[halott link]
A Kossuth tér átépítésének tervrajzai
Kossuth tér webkamera (www.idokep.hu)
Pécs-portál • összefoglaló, színes tartalomajánló lap
A lap eredeti címe: „https://hu.wikipedia.org/w/index.php?title=Kossuth_tér_(Pécs)&oldid=22753962”
Pécs utcái és terei
Wikidata koordinátákat használó lapok
Minden szócikk halott külső hivatkozásokkal
Szócikkek halott külső hivatkozásokkal 2018 novemberéből
Hivatkozás erre a változatra
Hogyan hivatkozz erre a lapra?
A lap utolsó módosítása: 2020. június 16., 06:54
A lap szövege Creative Commons Nevezd meg! – Így add tovább! 3.0 licenc alatt van; egyes esetekben más módon is felhasználható. Részletekért lásd a felhasználási feltételeket.